In nomine domini. Amen. Huius instrumenti publici serie cunctis luculenter appareat et sit manifestum quod, anno Domini millesimo trecentesimo octuagesimo quinto, more gallicano, indictione octava, die decima mensis aprilis que fuit dies martis post dominicam qua cantatum extitit in sancta Dei Ecclesia Judica me, Pontificatus sanctissimi in Christo patris et domini nostri, domini Clementis divina providencia pape septimi, anno septimo; Cum inter reverendum in Christo patrem ac dominum nostrum Guidonem, Dei gracia Senonensem Archiepiscopum, ex una parte, et venerabiles et discretos viros dominos decanum et capitulum Ecclesie Senonensis, ex altera, moveri speraretur controversia seu materia questionis in et super eo quod ipsi venerabiles pretentabant et asserebant dictum reverendum patrem, necnon quemcumque Archiepiscopum Senonensem, cuiuscumque status aut eminencie existat, in suo primo introitu, dum de abbacia seu monasterio sancti Petri vivi Senon. processionaliter ad Ecclesiam Senonensem adducitur, teneri tribuere Ecclesie Senonensi predicte duo vexilla nova necnon unam capam de serico; dicto rexerendo patre (F° 13) dicente et respondente hec omnia ignorare ac petente de premissis per eosdem venerabiles certificari, cum de premissis ignoranciam pretendere posset et haberet. Tandem in mei notarii publici subscripti et testium infrascriptorum presencia constitutus prefatus Reverendus in Christo pater, pro bono pacis et concordie habende et nutriende, ac litibus et rixis que super hoc oriri possent evitandis, non quo ad hoc ut dicebat teneretur, dixit quod ipse, sponte sua, nomine meri doni, et absque sui et successorum suorum preiudicio, daret et concederet, dareque et concedere promisit bona fide, Ecclesie Senonensi predicte duo vexilla nova, ac ea que dicto Reverendo patri per dictos venerabiles, nomine accommodati, traddita erant, eo quod de eisdem vexillis non erat provisus ut dicebat, sui jocundi adventus seu introitus festo et solemnitate transactis, eisdem venerabilibus reddere et restituere competenter. Promisit insuper memoratus reverendus in Christo pater dictis venerabilibus, dictam capam de serico solvere eisdem, modo et forma quibus dicti venerabiles debite ostendere poterunt eam quondam reverendum in Christo patrem ac dominum, dominum Gonterum, Senonensem archiepiscopum, prefati reverendi patris immediatum predecessorem, promi[sis]se et se obligasse dictam capam eisdem venerabilibus in suo primo introitu soluturum et tradditurum, absque tamen suorum successorum preiudicio quocumque. Super et de quibus premissis omnibus et singulis, iidem Reverendus in Christo pater et venerabiles predicti petierunt et requisierunt, eorumque quilibet petiit et requisivit, a me notario publico subscripto sibi fieri et traddi publicum instrumentum, unum vel plura. Acta fuerunt hec publice, in monasterio antedicto, in camera juxta magnam aulam eiusdem, hora quasi tercie, anno, indicione, die, mense et pontificatu predictis, presentibus venerabilibus et discretis viris magistris Mahieto de Harleville canonico Baiocensi, Hugone de Poncellis (F° 13, v°) licenciato in legibus, Johanne de Romilliaco et Johanne Foucheriis, eciam in legibus licenciatis, ac pluribus aliis testibus vocatis ad hec specialiter et rogatis. Et Ego Johannes Copaudi, clericus Senonen. oriundus, publicus auctoritate apostolica curieque Senonensis notarius, quia premissis omnibus et singulis, dum ut premictitur fierent et agerentur, una cum suprascriptis testibus, presens fui, presenti publico instrumento exinde confecto, manu mea propria scripto, hic me subscribendo signum meum publicum solitum apposui, in fidem et testimonium veritatis premissorum, requisitus et rogatus.